Kommissionens forordning (EF) nr. 2707/2000

af 11. december 2000

om gennemførelsesbestemmelser til Rådets forordning (EF) nr. 1255/1999 for så vidt angår EF-støtte til uddeling af mælk og visse mejeriprodukter til skoleelever

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EØF) nr. 1670/2000(2), særlig artikel 15, og

ud fra følgende betragtninger:

(1) Forordning (EF) nr. 1255/1999 har afløst Rådets forordning (EØF) nr. 804/68(3), senest ændret ved forordning (EF) nr. 1587/96(4), og bl.a. Rådets forordning (EØF) nr. 1842/83(5), senest ændret ved forordning (EF) nr. 1958/97(6), om almindelige regler for uddeling af mælk og visse mejeriprodukter til elever i skoler og undervisningsanstalter. For at tage hensyn til den nye EF-støtteordning og erfaringen hermed bør bestemmelserne i Kommissionens forordning (EF) nr. 3392/93 af 10. december 1993 om gennemførelsesbestemmelser til Rådets forordning (EØF) nr. 1842/83 om almindelige regler for uddeling af mælk og visse mejeriprodukter til elever i skoler og undervisningsanstalter(7), senest ændret ved forordning (EF) nr. 2235/97(8), ændres og forenkles. Af hensyn til klarheden bør forordningen omarbejdes i forbindelse med ændringerne.

(2) Støtteordningen bør gælde for børn i børnehaver og på primærtrinnet, og medlemsstaterne bør kunne afgøre, om den også skal gælde for børn på sekundærtrinnet. For at forenkle forvaltningen af ordningen bør elevernes forbrug under ophold på feriekolonier ikke være inkluderet.

(3) Det er vanskeligt at føre kontrol med anvendelsen af subventionerede mejeriprodukter ved tilberedningen af måltider til elever. Det forekommer heller ikke at være nogen særlig effektiv måde at nå støtteordningens mål på. Denne mulighed for uddeling bør derfor begrænses.

(4) På listen over støtteberettigede mejeriprodukter bør der fortrinsvis sættes nogle basismejeriprodukter, hvoraf forbruget er væsentligt for markedsligevægten. For endvidere at tage hensyn til de forskellige forbrugsvaner i EF bør medlemsstaterne have mulighed for også at medtage nogle mejeriprodukter med nedsat fedtindhold og bestemte oste.

(5) I henhold til artikel 14, stk. 3, i forordning (EF) nr. 1255/1999, ændret ved forordning (EF) nr. 1670/2000, er der fastsat en ny støtte for sødmælk svarende til 75 % af indikativprisen, og for andre mejeriprodukter fastsættes støtten under hensyn til de pågældende produkters mælkeindhold. Støtten bør fastsættes for de forskellige produkter under hensyn til gældende regler.

(6) Det bør fastsættes, hvilke betingelser støtteansøgerne skal opfylde, og hvilke formaliteter der skal overholdes ved indgivelsen af ansøgninger, hvilken kontrol myndighederne skal føre, og hvilke regler der gælder for udbetalingen af støtte. Forvaltningen af støtteudbetalingen og kontrollen af ordningen bør baseres på en godkendelsesordning. For at forenkle forvaltningen af ordningen bør der være mulighed for, at støtteansøgningerne centraliseres af organisationer, der ansøger for flere skoler på én gang.

(7) I henhold til artikel 14, stk. 4, i forordning (EF) nr. 1255/1999 kan der højst ydes støtte for 0,25 l mælkeækvivalent pr. elev pr. dag. Mælkeækvivalentværdierne bør fastsættes for de forskellige produkter.

(8) Der bør fastsættes regler for kontrol med støtteordningen for at garantere, at støtten slår igennem på den pris, som modtagerne skal betale, og at de subventionerede mejeriprodukter ikke anvendes til andet end det foreskrevne formål.

(9) Forordningen bør anvendes fra den 1. januar 2001 under hensyn til datoen for anvendelsen af den nye støtte og for at give myndighederne mulighed for at forberede anvendelsen af de nye bestemmelser.

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Formål

Ved denne forordning fastsættes der gennemførelsesbestemmelser til forordning (EF) nr. 1255/1999 for så vidt angår ydelse af EF-støtte til uddeling af mælk og visse mejeriprodukter til skoleelever i henhold til forordningens artikel 14 (i det følgende benævnt "støtte").

Artikel 2

Støttemodtagere

1. Støtten ydes til elever, der regelmæssigt deltager i undervisningen på skoler, som tilhører en af følgende kategorier:

a) børnehaver eller andre undervisningsinstitutioner, der drives eller er anerkendt af medlemsstatens myndigheder

b) primærskoler

c) sekundærskoler, hvis medlemsstaten beslutter at medtage dem i ordningen på sit område.

2. Eleverne i stk. 1 modtager ikke støtte under ophold på feriekolonier, der er tilrettelagt af skolen eller forvaltningsorganet.

3. Der ydes kun støtte, hvis skolen eller i givet fald forvaltningsorganet over for myndighederne skriftligt forpligter sig til ikke at anvende subventionerede mejeriprodukter i tilberedningen af måltider.

Kommissionen kan dog efter behørigt begrundet anmodning fra en medlemsstat give medlemsstaten tilladelse til at fravige første afsnit.

Artikel 3

Støtteberettigede mejeriprodukter

1. Medlemsstaterne udbetaler støtte for de mejeriprodukter, der er anført i kategori I og III i bilaget.

2. Medlemsstaterne har mulighed for at udbetale støtte for de mejeriprodukter, der er anført i kategori II og IV til IX i bilaget, jf. dog Rådets forordning (EF) nr. 2596/97(9).

3. I de franske oversøiske departementer må den kakaomælk og aromatiserede mælk, der er omhandlet i bilaget, godt være rekonstitueret mælk.

4. Medlemsstaterne kan give tilladelse til, at der tilsættes højst 5 mg fluor pr. kg produkt til produkterne i kategori I til V i bilaget.

5. Produkterne i artikel 3, stk. 2, litra b) og c), i Rådets forordning (EF) nr. 2597/97(10) sidestilles med henholdsvis sødmælk, letmælk og skummetmælk.

Artikel 4

Støtte

1. EF-støtten er på:

a) 23,24 EUR/100 kg for produkter i kategori I

b) 21,82 EUR/100 kg for produkter i kategori II

c) 17,58 EUR/100 kg for produkter i kategori III

d) 16,17 EUR/100 kg for produkter i kategori IV

e) 13,34 EUR/100 kg for produkter i kategori V

f) 69,72 EUR/100 kg for produkter i kategori VI

g) 177,79 EUR/100 kg for produkter i kategori VII

h) 197,54 EUR/100 kg for produkter i kategori VIII

i) 217,29 EUR/100 kg for produkter i kategori IX.

2. Hvis EF-støtten er højere end leverandørens salgspris inden fradrag af støtten, nedsættes støtten uanset stk. 1, så den ikke overstiger salgsprisen for det pågældende produkt.

3. Hvis EF-støtten udtrykt i euro ændres, ydes der for de mængder, der sælges til nedsat pris i den pågældende måned, den støtte, der var gældende den første dag i samme måned.

4. Hvis de i stk. 1 nævnte mængder er udtrykt i liter, omregnes de pågældende produkter til kilogram, idet de pågældende mængder multipliceres med koefficienten 1,03.

Artikel 5

Anvendelse af den maksimale subventionerede mængde

1. Ved anvendelse af den maksimale mængde på 0,25 liter, jf. artikel 14, stk. 4, i forordning (EF) nr. 1255/1999, tages der hensyn til de samlede mængder mejeriprodukter, der giver ret til støtte i den periode, for hvilken der ansøges om støtte, og det antal elever, der er indskrevet på skolen.

2. For produkterne i kategori VI til IX i bilaget lægges følgende mængder til grund for den beregning, der er omhandlet i stk. 1:

a) 100 kg produkter af kategori VI svarer til 300 kg sødmælk

b) 100 kg produkter af kategori VII svarer til 765 kg sødmælk

c) 100 kg produkter af kategori VIII svarer til 850 kg sødmælk

d) 100 kg produkter af kategori IX svarer til 935 kg sødmælk.

Artikel 6

Støttebetingelser

1. Der ydes støtte til ansøgere, som i henhold til artikel 7, 8 og 9 er blevet godkendt til levering af fødevarer, der er produceret i EF og nævnt i bilaget, og som indkøbes i den medlemsstat, hvor skolen er beliggende.

2. Følgende kan ansøge om støtte:

a) skolen

b) forvaltningsorganet, der ansøger om støtte for produkter, som uddeles til elever, der hører under dets ansvarsområde

c) leverandøren af produkterne, hvis medlemsstaten tillader det

d) en organisation, der ansøger om støtte på vegne af en eller flere skoler eller forvaltningsorganer, og som er oprettet specielt til dette formål, hvis medlemsstaten tillader det.

Artikel 7

Godkendelse af ansøgere

Støtteansøgeren skal være godkendt af myndighederne i den medlemsstat, hvor den skole, som modtager mejeriprodukterne, er beliggende.

Artikel 8

Godkendelsesbetingelser

Godkendelsen er betinget af, at ansøgeren over for myndighederne skriftligt forpligter sig til:

a) kun at anvende mejeriprodukterne til forbrug for elever, der alt efter tilfældet hører til den eller de skoler, han ansøger om støtte for

b) at tilbagebetale uberettiget udbetalt støtte for de pågældende mængder, hvis det viser sig, at mejeriprodukter ikke er blevet uddelt til modtagerne, jf. artikel 2, eller at der er modtaget støtte for mængder, som er større end dem, der følger af anvendelsen af artikel 5

c) på anmodning af myndighederne at fremlægge de relevante bilag

d) at tillade fysisk kontrol på stedet.

Artikel 9

Godkendelsesbetingelser for bestemte ansøgere

1. Hvis det er en leverandør, som ansøger om støtte, er godkendelsen, foruden de i artikel 8 fastsatte betingelser, betinget af, at han skriftligt forpligter sig til at:

a) føre regnskab med angivelse af navn og adresse på producenten af mejeriprodukterne, navn og adresse på skolerne eller i givet fald på forvaltningsorganerne og de mængder mejeriprodukter, der er blevet solgt eller uddelt til skolerne

b) underkaste sig alle kontrolforanstaltninger, som myndighederne i den pågældende medlemsstat træffer med hensyn til kontrol af regnskaber.

2. Hvis det er en organisation som omhandlet i artikel 6, stk. 2, litra d), som ansøger om støtte, er godkendelsen, foruden de i artikel 8 fastsatte betingelser, betinget af, at den skriftligt forpligter sig til at:

a) føre regnskab med angivelse af navn og adresse på producenten eller leverandøren af mejeriprodukterne, navn og adresse på skolerne eller i givet fald forvaltningsorganerne og de mængder mejeriprodukter, der er blevet solgt eller uddelt

b) underkaste sig alle kontrolforanstaltninger, som myndighederne i den pågældende medlemsstat træffer med hensyn til kontrol af regnskaber.

Artikel 10

Suspension og tilbagetrækning af godkendelse

Hvis det konstateres, at en støtteansøger ikke mere opfylder betingelserne i artikel 8 og 9 eller andre forpligtelser i henhold til forordningen, suspenderes godkendelsen i en til 12 måneder, eller den trækkes tilbage, hvis uregelmæssighedens alvor berettiger hertil.

Foranstaltningerne i stk. 1 anvendes ikke i tilfælde af force majeure, eller hvis medlemsstaten fastslår, at uregelmæssigheden ikke er begået med overlæg, skyldes forsømmelighed eller har et mindre omfang.

Hvis godkendelsen trækkes tilbage, kan den pågældende efter mindst seks måneder indgive ny ansøgning om godkendelse.

Artikel 11

Anmodning om betaling

1. Anmodningen om betaling af støtte skal indgives efter de regler, der fastlægges af medlemsstatens myndigheder, og den skal mindst indeholde følgende oplysninger:

a) uddelte mængder, opdelt efter kategori

b) skolens eller forvaltningsorganets navn og adresse.

2. Medlemsstaten fastlægger, med hvilke mellemrum anmodninger om betaling af støtte indgives. Anmodningerne vedrører en periode på en til syv måneder, idet der tages hensyn til det støttebeløb, der anmodes om.

3. Bortset fra tilfælde af force majeure tages anmodninger om betaling af støtte kun i betragtning, hvis de indgives senest den sidste dag i den fjerde måned efter udløbet af den periode, for hvilken anmodningen indgives.

Hvis fristen i første afsnit overskrides med under to måneder, udbetales støtten dog med følgende fradrag:

a) 5 %, hvis overskridelsen er på under én måned

b) 10 % i øvrige tilfælde.

4. Beløbene i betalingsanmodningen skal underbygges med bilag, der stilles til rådighed for myndighederne. I bilagene skal prisen for hvert af de leverede produkter, der er omhandlet i bilaget, være angivet, og bilag skal være kvitterede eller vedlagt betalingsbevis.

Artikel 12

Betaling af støtte

1. Uden at det i øvrigt tilsidesætter artikel 11, stk. 4, udbetales støtten til leverandøren kun:

a) mod fremlæggelse af kvittering for de faktisk leverede mængder, eller

b) på grundlag af en kontrolrapport fra myndighederne, der udarbejdes inden den endelige udbetaling af støtten, og hvori det godtgøres, at betingelserne for udbetaling faktisk er opfyldt, eller

c) hvis medlemsstaten tillader det, mod fremlæggelse af et udtog fra den bankkonto, der tilhører leverandøren, og som krediteres for de i henhold til denne forordning leverede mængder, og på hvilken der ikke må bogføres nogen anden form for transaktion.

2. Myndighederne udbetaler støtten senest fire måneder efter, at den i artikel 11, stk. 3, omhandlede anmodning indgives, medmindre der er indledt en administrativ undersøgelse af retten til støtte.

3. Medlemsstaterne kan bemyndige lokale myndigheder til at udbetale støtten og forvalte foranstaltningen ifølge denne forordning.

I tilfælde, som fastsættes af medlemsstaten, kan en forening, der er godkendt af medlemsstaten, og som de pågældende skoler hører ind under, træde i stedet for de lokale myndigheder.

Artikel 13

Udbetaling af forskud

1. Medlemsstaterne bemyndiges til at udbetale forskud, som er lig med det støttebeløb, der ansøges om, hvis der stilles en sikkerhed på 110 % af forskuddet.

2. I de tilfælde, hvor en leverandør ansøger om forskud, bemyndiges myndighederne til at udbetale forskud for leverede mængder uden at kræve de i artikel 12, stk. 1, omhandlede bilag. Senest en måned efter, at forskuddet er udbetalt, indgiver leverandøren de bilag, der er nødvendige for den endelige udbetaling af støtten, til myndighederne, medmindre de udarbejder den i artikel 12, stk. 1, litra b), omhandlede rapport.

3. Endelig udbetaling af støtten sker senest ved udgangen af den sjette måned efter udgangen af det pågældende skoleår.

Artikel 14

Kontrolforanstaltninger

1. Medlemsstaterne træffer de foranstaltninger, der er nødvendige for at sikre, at støtten slår igennem på den pris, som eleverne betaler.

Med henblik herpå fastsætter medlemsstaterne de maksimumspriser, som eleverne skal betale for de produkter, der er nævnt i bilaget og uddeles på deres område. Priserne og en begrundelse for deres fastsættelse meddeles Kommissionen.

2. Medlemsstaterne træffer de kontrolforanstaltninger, der er nødvendige for at sikre, at forordningens bestemmelser overholdes.

Kontrollen omfatter bl.a., at bilag for levering af de i bilaget nævnte produkter efterprøves, og at de maksimumsmængder, for hvilke der kan ydes støtte, overholdes.

3. Kontrollen suppleres med fysisk kontrol på stedet for at undersøge:

a) om støtten slår igennem på de priser, som eleverne betaler, og om de i stk. 1 nævnte maksimumspriser overholdes

b) de i artikel 9 nævnte regnskaber

c) om subventionerede produkter anvendes i overensstemmelse med forordningens bestemmelser, navnlig i de tilfælde, hvor der er tegn på, at produkterne ikke anvendes til det foreskrevne formål

d) den produktpris, der betales leverandøren, for at sikre, at prisen ikke er lavere end den tilsvarende støtte.

Artikel 15

Meddelelser

1. Senest seks måneder efter forordningens ikrafttræden meddeler medlemsstaterne Kommissionen, hvilke nationale foranstaltninger, herunder kontrolforanstaltninger, de har truffet til gennemførelse af forordningen.

2. Hvert år inden den 31. december meddeler de:

a) hvilke mængder der er udbetalt støtte for i det foregående skoleår

b) en oversigt over de informations- og forbrugskampagner, der i givet fald er blevet iværksat for mejeriprodukter i forbindelse med uddeling af subventionerede produkter i skoler.

Artikel 16

Ophævelse

Forordning (EF) nr. 3392/93 ophæves.

Henvisninger til den ophævede forordning betragtes som henvisninger til denne forordning.

Undtagelser i henhold til artikel 3, stk. 3, i forordning (EF) nr. 3392/93 er også gyldige i henhold til denne forordning.

Godkendelser i henhold til artikel 6 i forordning (EF) nr. 3392/93 er også gyldige i henhold til denne forordning.

Artikel 17

Ikrafttræden

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. december 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 193 af 29.7.2000, s. 10.

(3) EFT L 148 af 28.6.1968, s. 13.

(4) EFT L 206 af 16.8.1996, s. 21.

(5) EFT L 183 af 7.7.1983, s. 1.

(6) EFT L 277 af 10.10.1997, s. 1.

(7) EFT L 306 af 11.12.1993, s. 27.

(8) EFT L 306 af 11.11.1997, s. 11.

(9) EFT L 351 af 23.12.1997, s. 12.

(10) EFT L 351 af 23.12.1997, s. 13.

BILAG

EF-STØTTEBERETTIGEDE PRODUKTER

Kategori I

a) varmebehandlet sødmælk

b) varmebehandlet kakaosødmælk eller aromatiseret sødmælk, med et indhold af sødmælk på mindst 90 vægtprocent

c) sødmælksyoghurt.

Kategori II

a) varmebehandlet mælk, med et fedtindhold på mindst 3 %

b) varmebehandlet kakaomælk eller aromatiseret mælk, med et indhold af mælk som omhandlet i litra a) på mindst 90 vægtprocent

c) "Piimä/filmjölk", med et fedtindhold på mindst 3 %.

Kategori III

a) varmebehandlet letmælk

b) varmebehandlet kakaoletmælk eller aromatiseret letmælk, med et indhold af letmælk på mindst 90 vægtprocent

c) letmælksyoghurt

d) "Piimä/fil", med et fedtindhold på mindst 1,5 %.

Kategori IV

a) varmebehandlet mælk, med et fedtindhold på mindst 1 %

b) varmebehandlet kakaomælk eller aromatiseret mælk, med et indhold af mælk som omhandlet i litra a) på mindst 90 vægtprocent.

Kategori V

a) varmebehandlet skummetmælk

b) varmebehandlet kakaoskummetmælk eller aromatiseret skummetmælk, med et indhold af skummetmælk på mindst 90 vægtprocent

c) skummetmælksyoghurt

d) "Piimä/fil", med et fedtindhold på under 1,5 %.

Kategori VI

Frisk ost og smelteost, med et fedtindhold i tørstoffet på mindst 40 vægtprocent.

Kategori VII

Andre oste end frisk ost og smelteost, med et fedtindhold i tørstoffet på mindst 45 vægtprocent.

Kategori VIII

Grana padano-ost.

Kategori IX

Parmigiano Reggiano-ost.